Vervolging van Christene in Indië styg skerp | Maroela Media
Vinita, 'n Christen-vrou van Indië, en haar ses maande oue babadogtertjie is amper doodgemaak in 'n gewelddadige aanval. Ná die aanval is hulle hospitaalbehandeling geweier weens hul geloof. (Foto: Geopende Deure)
Die vervolging van Christene styg skerp in Indië en word gedryf deur Hindoe-ekstremiste se doelwit om die land van alle nie-Hindoe-gelowe te bevry en die kerk teen die einde van 2021 uit te wis.
Christene in die land leef in voortdurende vrees, namate 'n sistematiese veldtog van gewelddadige teistering, verkragting en moord teen hulle gevoer word.
Ekstremiste is uiters georganiseerd en huiwer nie om uiterste geweld te gebruik om hul doelwit te bereik nie. Hulle gebruik propaganda om geweld en diskriminasie aan te hits, en beywer hulle vir veranderinge in amptelike beleidstellings om die kerk se vryheid te beperk. Daar word teen Christene gediskrimineer, hulle word deur hul families en gemeenskappe verwerp, hulle sukkel om te oorleef en vrees dikwels vir hul lewe.
Volgens die verslag word aanvalle en vervolging deur regeringsamptenare en wetstoepassers geïgnoreer en selfs goedgekeur – waaronder deur die nasionale en streeksregerings, polisie en die media – om in die goeie boekies van Indië se magtige Hindutva-organisasies te bly.
Een van die verslag se skrywers, wat anoniem wil bly, sê: "Die omvang van die regeringsamptenare en wetstoepassers se betrokkenheid by die geweld is skokkend; dit vind selfs op grondvlak plaas. Die burokrate, polisie en regters in die howe span openlik saam om hierdie minderheidsgroepe te teister. En die politici, magtigste godsdiensleiers en invloedryke media-eienaars gee te kenne dat hierdie optrede wenslik is."
Die kerk veg om lewend te bly in Indië, en talle Christene vrees vir hul lewens weens hul geloof. (Foto: Geopende Deure)
Christene en Moslems word gedurende die huidige Covid-19-krisis geteiken in gekoördineerde veldtogte wat verkeerde inligting versprei. Dit sluit bewerings in dat hulle opsetlik probeer om die virus te versprei en Hindoes deur hul aanbiddingsrituele daarmee besmet.
Die veldtog van geweld en intimidasie word erg aangevuur deur nuwe sosialemedia-platforms. Gewelddadige groepe gryp slagoffers se fone en neem die aanvalle dan op, waarna dit op sosiale media geplaas word om ander Hindutva-groepe daaroor in te lig en hul subjektiewe weergawe van die inligting te versprei.
Die polisie en plaaslike regstrukture weier om enige misdade wat gepleeg word te erken of om enige klagte teen die oortreders aanhangig te maak.
Valse aantygings teen Christene word deur die hoofstroommedia en nuwe media versprei, waaronder bewerings dat Christene die Hindoes opsetlik met Covid-19 besmet.
Die navorsing is uitgevoer deur 'n LSE-navorsingspan wat in Indië gevestig is. Die data is ingesamel op plekke waar voorvalle van geweld teen Christene of Moslems aangemeld is.
Die verslag bevat 'n aantal dringende aanbevelings, waaronder die samestelling van 'n internasionale kommissie om die regte feite te bevestig en die vlakke van geweld en skending van menseregte teen godsdienstige minderheidsgroepe te dokumenteer.
"Die internasionale gemeenskap kan nie langer die gebeure in Indië ignoreer nie. Hulle kan nie meer hul rug draai vir hierdie gruweldade nie. Ons vra vir 'n deeglike ondersoek van die brutale en sistematiese vervolging van godsdienstige minderheidsgroepe," sê Jan Gouws, die uitvoerende direkteur van Geopende Deure Suider-Afrika.
Die Taj Mahal, een van Indië se gewildste toeriste-attraksies, word elke jaar deur duisende toeriste besoek. (Foto: Geopende Deure)
Intussen word 'n beroep op sosialemedia-maatskappye gedoen om 'n reeks onmiddellike maatreëls toe te pas, waaronder:
Meer moderators om plaaslike kwessies van diskriminasie, teistering en geweld aan te raak.
Die verskerping van algoritmes om onmenslike optrede en die aanhitsing van geweld teen godsdienstige minderheidsgroepe in Suid-Asië aan te pak.
"Wat veral skokkend is, is dat hierdie kwessie nie ernstig opgeneem word deur sosialemedia-platforms en maatskappye wat menseregte ondersteun nie," sê die anonieme medeskrywer van die verslag. "Hulle behoort dit as 'n baie ernstige situasie te hanteer. Ek dink hulle sou anders gereageer het as Christene in Amerika of Brittanje so vervolg word."
Die verslag is op 1 Julie 2021 wêreldwyd as die begin van Geopende Deure se Impact India-veldtog uitgereik. Hierdie veldtog se doelwit is om bewustheid te skep oor die situasie van Christene in Indië en om ondersteuning vir hulle te versterk. Vir meer inligting, besoek die Suid-Afrikaanse veldtog se webblad by www.standfortruthindia.co.za.
* Hindutva word vertaal as "Hindoe-heid" en is 'n vorm van nasionalisme. Dit definieer die Indiese identiteit uitsluitlik in terme van Hindoeïsme en sien alle gelowe en filosofieë wat nie inheems aan Indië is nie (Christenskap, Islam, sekularisme) as "nie-Indiese" indringers in die nasie.
(Grafika: Geopende Deure)
Dan moet ons hulle uit ons land ook jaag die is 'n land met christelike beginsels.
Hierdie is oppad na ons toe – tekens klaar daar …
Ja Suzette ek stem saam met jou. Wonder net hoeveel van ons gaan die stryd end uit voer en by ons geloof hou. Ek haal my hoed af vir almal wat vir hulle Christendom so verniel en vermoor word. God het 'n spesiale plek vir hierdie mense omdat hulle Hom nie verraai nie
En so word die profesiee vervul.
Nie die eerste keer en ook nie die laaste keer dat christene so vervolg word nie. Die mensdom is sy grootste eie vyand.